CELEX: 32007D0259
Language: hr
Date: 2007-04-16 00:00:00
Title: 2007/259/EZ: Odluka Vijeća od 16. travnja 2007. o pružanju makrofinancijske pomoći Zajednice Moldovi

11/Sv. 116
            
            
               HR
            
            
               Službeni list Europske unije
            
            
               164
            
         32007D0259
   
               L 111/69
            
            
               SLUŽBENI LIST EUROPSKE UNIJE
            
         ODLUKA VIJEĆA
   od 16. travnja 2007.
   o pružanju makrofinancijske pomoći Zajednice Moldovi
   (2007/259/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 308.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   nakon savjetovanja s Gospodarskim i financijskim odborom,
   budući da:
   
               (1)
            
            
               Moldovska nadležna tijela obvezuju se na gospodarsku stabilizaciju i strukturne reforme, koje podupire Međunarodni monetarni fond (MMF) preko trogodišnjeg aranžmana u sklopu olakšice za smanjenje siromaštva i povećanje rasta (PRGF) koji je odobren 5. svibnja 2006. Zajmodavci Pariškoga kluba pristali su 12. svibnja 2006. na restrukturiranje bilateralnoga službenoga duga Moldove u skladu s uvjetima dogovorenima u Houstonu.
            
         
               (2)
            
            
               Moldovska su nadležna tijela u svibnju 2004. donijela Strateški dokument za povećanje gospodarskoga rasta i smanjenje siromaštva kojim se određuju srednjoročni prioriteti za vladino djelovanje.
            
         
               (3)
            
            
               Moldova s jedne strane i Europske zajednice i njihove države članice s druge strane potpisale su Sporazum o partnerstvu i suradnji (2), koji je stupio na snagu 1. srpnja 1998.
            
         
               (4)
            
            
               Odnosi između Moldove i Europske unije razvijaju se u okviru europske politike susjedstva, a očekuje se da će to dovesti do dublje ekonomske integracije. EU i Moldova dogovorili su Akcijski plan europske politike susjedstva u kojemu su utvrđeni kratkoročni i srednjoročni prioriteti u odnosima između EU-a i Moldove te povezane politike.
            
         
               (5)
            
            
               Moldova ima velike financijske potrebe koje proizlaze iz znatnog pogoršanja njezinog financijskog položaja.
            
         
               (6)
            
            
               Moldova nadležna tijela zatražila su financijsku pomoć u obliku koncesije od Zajednica, međunarodnih financijskih institucija i ostalih bilateralnih donatora. Uz financiranje MMF-a i Svjetske banke još uvijek postoji znatan financijski jaz koji treba pokriti kako bi se poboljšala platna bilanca zemlje, ojačala njezina pričuvna pozicija i poduprli ciljevi politike koji su povezani s nastojanjima moldovskih nadležnih tijela da provedu reforme.
            
         
               (7)
            
            
               Moldova ima pravo na zajmove i bespovratna sredstva Svjetske banke i MMF-a po vrlo povoljnim uvjetima.
            
         
               (8)
            
            
               U tim okolnostima Moldovi bi trebalo staviti na raspolaganje makrofinancijsku pomoć Zajednice u obliku bespovratnih sredstava, što je primjerena mjera za pomoć Moldovi u ovom kritičnom trenutku.
            
         
               (9)
            
            
               Kako bi se osigurala djelotvorna zaštita financijskih interesa Zajednice povezanih s tom makrofinancijskom pomoći, treba odrediti odgovarajuće mjere koje će provesti Moldova, a koje se odnose na sprječavanje prijevara, korupcije i ostalih nepravilnosti koje utječu na tu pomoć i mjere povezane s borbom protiv tih pojava. Također bi trebalo odrediti kontrole koje treba provesti Komisija te revizije koje treba provesti Revizorski sud.
            
         
               (10)
            
            
               Isplata makrofinancijske pomoći Zajednice ne dovodi u pitanje ovlasti proračunskog tijela.
            
         
               (11)
            
            
               Makrofinancijskom pomoći Zajednice trebala bi upravljati Komisija uz savjetovanje s Gospodarskim i financijskim odborom,
            
         ODLUČILO JE:
   Članak 1.
   1.   Zajednica stavlja na raspolaganje Moldovi makrofinancijsku pomoć u obliku bespovratnih sredstava u iznosu od najviše 45 000 000 eura radi podupiranja platne bilance Moldove i smanjenja financijskih ograničenja za provedbu vladinog gospodarskog programa.
   2.   Makrofinancijskom pomoći Zajednice upravlja Komisija uz savjetovanje s Gospodarskim i financijskim odborom i to na način koji je usklađen sa sporazumima ili dogovorima koje su postigli Međunarodni monetarni fond (MMF) i Moldova.
   3.   Makrofinancijska pomoć Zajednice stavlja se na raspolaganje u razdoblju od dvije godine počevši od prvog dana nakon stupanja na snagu ove Odluke. Međutim, ako to zahtijevaju okolnosti, Komisija može, nakon savjetovanja s Gospodarskim i financijskim odborom, odlučiti produljiti to razdoblje za najviše godinu dana.
   Članak 2.
   1.   Komisija se ovime ovlašćuje da, nakon savjetovanja s Gospodarskim i financijskim odborom, dogovori s moldovskim nadležnim tijelima uvjete koji se odnose na gospodarsku politiku i financijske uvjete koji su povezani s makrofinancijskom pomoći, a koji se utvrđuju u Memorandumu o razumijevanju i sporazumu o bespovratnim sredstvima. Ti uvjeti moraju biti u skladu sa sporazumima ili dogovorima iz članka 1. stavka 2.
   2.   Tijekom provedbe makrofinancijske pomoći Zajednice Komisija nadzire valjanost moldovskih financijskih mjera, upravnih postupaka te unutarnjih i vanjskih kontrolnih mehanizama koji su bitni za tu pomoć.
   3.   U suradnji s Gospodarskim i financijskim odborom i u koordinaciji s MMF-om, Komisija u pravilnim vremenskim razmacima provjerava jesu li gospodarske politike u Moldovi usklađene s ciljevima pomoći i ispunjavaju li se dogovoreni uvjeti gospodarske politike i financijski uvjeti na zadovoljavajući način.
   Članak 3.
   1.   Komisija stavlja na raspolaganje Moldovi makrofinancijsku pomoć Zajednice u tri obroka.
   2.   Prvi se obrok isplaćuje na temelju zadovoljavajuće provedbe gospodarskog programa koji se uz potporu MMF-a provodi u sklopu olakšice za smanjenje siromaštva i povećanje rasta i Akcijskog plana europske politike susjedstva između EU-a i Moldove.
   3.   Drugi i treći obrok također se isplaćuju na temelju zadovoljavajuće provedbe gospodarskog programa koji se uz potporu MMF-a provodi u sklopu olakšice za smanjenje siromaštva i povećanje rasta i Akcijskog plana europske politike susjedstva između EU-a i Moldove te na temelju bilo kojih drugih mjera koje su dogovorene s Komisijom kako je navedeno u članku 2. stavku 1., a najranije tri mjeseca nakon isplate prethodnog obroka.
   4.   Sredstva se isplaćuju moldovskoj središnjoj banci. Konačni primatelj sredstava je Ministarstvo financija Moldove.
   Članak 4.
   Makrofinancijska pomoć Zajednice provodi se u skladu s odredbama Uredbe Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (3) i u skladu s njezinim provedbenim pravilima. Ponajprije, Memorandumom o razumijevanju i sporazumom o bespovratnim sredstvima koji su sklopljeni s moldovskim nadležnim tijelima određuju se odgovarajuće mjere Moldove, a koje se odnose na sprječavanje prijevare, korupcije i ostalih nepravilnosti koje utječu na tu pomoć i mjere povezane s borbom protiv tih pojava. Njima se također određuju kontrole Komisije, uključujući Europskog ureda za borbu protiv prijevara, s pravom na obavljanje provjera na licu mjesta i inspekcija te revizije Revizorskog suda koje se, ako je to primjereno, obavljaju na terenu.
   Članak 5.
   Do 31. kolovoza svake godine Komisija podnosi Europskom parlamentu i Vijeću izvješće, uključujući ocjenu provedbe ove Odluke u prethodnoj godini. U izvješću se navodi povezanost između uvjeta politike navedenih u članku 2. stavku 1., trenutačnih gospodarskih i fiskalnih rezultata Moldove i odluke Komisije da isplati obroke pomoći.
   Članak 6.
   Ova Odluka stupa na snagu na dan objave u Službenom listu Europske unije.
   
      Sastavljeno u Luxembourgu 16. travnja 2007.
      
         
            Za Vijeće
         
         
            Predsjednik
         
         H. SEEHOFER
      
   
   
      (1)  Mišljenje od 14. veljače 2007. (još nije objavljeno u Službenom listu).
   
      (2)  SL L 181, 24.6.1998., str. 3.
   
      (3)  SL L 248, 16.9.2002., str. 1. Uredba kako je zadnje izmijenjena Uredbom (EZ, Euratom) br. 1995/2006 (SL L 390, 30.12.2006., str. 1.).